शीर्ष माओवादी नेता अरविंद की हार्ट अटैक से मौत की खबर है। कुख्यात अरविंद पर डेढ़ करोड़ रुपए का इनाम था और कई राज्यों की पुलिस को उसकी तलाश थी। बताया जा रहा है कि 80 वर्षीय माओवादी नेता पिछले काफी दिनों से बीमार चल रहा था और आखिरकार बुधवार को झारखंड के बूढ़ा पहाड़ पर उसकी मौत हो गई। अरविंद पर झारखंड सरकार ने 1 करोड़ रुपए, बिहार सरकार ने 5 लाख रुपए और छत्तीसगढ़ सरकार ने 40 लाख रुपए का इनाम घोषित कर रखा था। इनके अलावा महाराष्ट्र सरकार ने भी अरविंद पर इनाम की घोषणा कर रखी थी। अरविंद भाकपा माओवादी पोलित ब्यूरो का सदस्य था। साल 2013 में जवानों के पेट में बम रखने का मास्टरमाइंड भी अरविंद ही था और पिछले काफी समय से उसने झारखंड के बूढ़ा पहाड़ को अपना ठिकाना बनाया हुआ था। अरविंद की सुरक्षा में हर समय 8 माओवादी कमांडो एके-47 और रॉकेट लॉन्चर के साथ तैनात रहते थे।